DA Den Europæiske Unions Tidende C 73/25

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2017/C 73/15)

Denne offentliggørelse giver ret til at gøre indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»KIEŁBASA BIAŁA PARZONA WIELKOPOLSKA«

EU-nr.: PGI-PL-02119 — 11.2.2016

BOB ( ) BGB ( X )

1. Betegnelse

»Kiełbasa biała parzona wielkopolska«

2. Medlemsstat eller tredjeland

Polen

3. Beskrivelse af landbrugsproduktet eller fødevaren

3.1. Produkttype

Kategori 1.2. Kødprodukter (opvarmet, saltet, røget m.m.)

3.2. Beskrivelse af produktet med betegnelsen i punkt 1

»Kiełbasa biała parzona wielkopolska« er en pølse fremstillet af fersk middelfedt svinekød, der er kogt, delt i led og fyldt i naturtarme fra svin.

Fysisk-kemiske egenskaber:

Pølse med grå ydre overflade og skæreflade, hvor der undertiden ses små lyserøde områder fra kødstykker. Merian er synlig og kan være det dominerende kendetegn ved bestemmelsen af farven på den ydre overflade og skærefladen.

Pølserne snos til led med mellemrum på 10-12 cm; tarmens overflade er ren, mat og let fugtig ved berøring.

Formen på et typisk led bestemmes af tarmenes naturlige snoning. Skærefladen er rund.

Pølserne har en diameter på højst 33 mm og er 10-12 cm lange.

Efter kogningen er pølserne umiddelbart før indtagelse ikke for kompakte i skærefladen. En let udsivning af kødsaft er tilladt, når pølsen skæres i skiver.

Organoleptiske egenskaber:

Smagen af kogt svinekød er dominerende med udtalt smag af merian og en mild aroma af hvidløg og peber. Tilstedeværelsen af salt er tydelig.

Den har en karakteristisk aroma af fersk kogt svinekød.

3.3. Foder (kun for produkter af animalsk oprindelse) og råvarer (kun for forarbejdede produkter)

Der anvendes svinekød fra halve svinekroppe med et indhold af magert kød på 55 % til at fremstille »kiełbasa biała parzona wielkopolska«. Kød, der anvendes til fremstilling af »kiełbasa biała parzona wielkopolska«, skal opfylde følgende yderligere betingelser og anbefalinger:

— Det anvendte kød skal stamme fra svin, som er slagtet senest tre dage før produktionen, i overensstemmelse med kravet om, at kød til fremstilling af pølser skal skæres af 48-72 timer efter slagtningen.

— Der må ikke anvendes råt kød fra svin med tydelige symptomer på myopati (PSE, DFD, synlige følger af fysiologiske processer eller skader osv.), der er bekræftet af en dyrlæge på slagtetidspunktet.

— Det er ikke tilladt at anvende kød fra avlssøer og orner.

— Kødet må ikke underkastes andre konserveringsprocesser end køling. Ved køling forstås opbevaring af fersk kød i forbindelse med lagring og transport ved en omgivende temperatur på mellem – 1 °C og + 7 °C.

— Kødet må ikke fryses.

»Kiełbasa biała parzona wielkopolska« skal fremstilles af mellemfint hakket svinekød og et bindemiddel tilberedt af magert, senet svinekød fra udskårne lår- og bovstykker. Der må ikke anvendes køderstatninger og vandbindingsstoffer (albuminoider, tilsætningsstoffer osv.).

Klassificering af udbenet svinekød

Fersk svinekød, uden ydre fedt, blodkar og kirtler. Hvidt fedt, kan have et lyserødt eller cremefarvet skær.

Klasse I

— Magert kød, uden bindevæv, uden fedt eller med enkelte fedtstriber, uden intermuskulært fedt, kan have striber på op til 2 mm, uden intermuskulært fedt, kan være en anelse marmoreret.

— Må ikke indeholde sener (tykkere bindevæv).

— Svagt lyserødt, lyserødt til rødt kød, ingen hvide (»fiskekød«) eller mørkerøde stykker.

— Et analyseret samlet fedtindhold på højst 18 %.

Klasse II

— Let fedtholdigt kød, kan have en lille mængde bindevæv, kan indeholde intermuskulært fedt i lag på højst 8 mm.

— Intermuskulært fedt (marmorering) — ubegrænset.

— Kan indeholde sener (tykkere bindevæv) i et ubetydeligt omfang.

— Lyserødt til rødt kød.

— Et analyseret samlet fedtindhold på højst 35 %.

Klasse III

— Kød med et indhold af ikkefedtholdigt bindevæv, senet.

— Intermuskulært fedt uønsket.

— Marmorering uønsket.

— Lyserødt til rødt kød.

— Et analyseret samlet fedtindhold på højst 23 %.

Følgende dele af en svinekrop anvendes til at fremstille »kiełbasa biała parzona wielkopolska«: Svinekød fra klasse I, klasse II og klasse III, som udgør henholdsvis 70 %, 20 % og 10 % af den samlede produktionsvægt.

De eneste krydderier er salt udvundet ved inddampning, friskmalet sort peber, snittet frisk hvidløg, hakket merian, idet det dominerende kendetegn er et merianindhold på mindst 0,3 kg pr. 100 kg af produktet.

3.4. Specifikke etaper af produktionen, som skal finde sted i det afgrænsede geografiske område

Følgende etaper af produktionen skal finde sted i det afgrænsede geografiske område:

— forberedelse af råvaren

— hakning af kødet

— blanding og tilberedning af fyldet

— fyldning og binding af tarmene

— hvilefase

— kogning

— afkøling.

3.5. Særlige regler vedrørende udskæring, rivning, emballering osv. af det produkt, som den registrerede betegnelse henviser til

»Kiełbasa biała parzona wielkopolska« markedsføres på den traditionelle måde (enkeltvis) eller pakket i beskyttende atmosfære (MAP).

3.6. Særlige regler vedrørende mærkning af det produkt, som den registrerede betegnelse henviser til

1. Basismærkning i form af en banderole (et bånd omkring pølsen). Når de markedsføres på den traditionelle måde (dvs. enkeltvis), kan pølserne sælges uemballeret, men dog med én banderole omkring pølserne tre og tre, de overføres derefter til detailemballering (papirpose, polyamid- eller polyætylenpose), hvorpå mindst tre oplysninger (symbolet for den beskyttede geografiske betegnelse, producentens navn og produktbetegnelsen »kiełbasa biała parzona wielkopolska«) skal være anført. Kun producenter og deres forretninger eller stader må sælge pølserne på den traditionelle måde.

2. En etiket påsat folieemballage (selvklæbende mærkat). »Kiełbasa biała parzona wielkopolska« markedsføres også i beskyttende vakuumpakninger. Det er i den forbindelse ikke nødvendigt at anvende individuelle etiketter, der indeholder alle oplysningerne: Pølserne skal pakkes i emballagefolie med seks pølser (tre par led) med en specielt designet banderole omkring én af dem. Pølserne skal pakkes i beskyttende luftarter i en mængde, der beskytter dem mod beskadigelse. Enhver pakkemaskine, der anvendes specielt af de enkelte producenter, kan bruges. En etiket med mindst tre oplysninger (symbolet for den beskyttede geografiske betegnelse, producentens navn og produktbetegnelsen »kiełbasa biała parzona wielkopolska«) skal anbringes (påklæbes) på emballagens overflade i det primære synsfelt. Der kan anvendes dekorative og tematiske etiketter. Dekorative og tematiske etiketter skal anmeldes til Wielkopolska-slagterlavets kontrolorgan for »kiełbasa biała parzona wielkopolska«, før de anvendes.

4. Afgrænsning af det geografiske område

Det geografiske produktionsområde omfatter:

1) Wielkopolskie-provinsen som afgrænset af dens administrative grænser

2) følgende distrikter i Lubuskie-provinsen: — Gorzówski — Krośnieński — Międzyrzecki — Słubicki — Strzelecko-Drezdenecki — Świebodziński — Wschowski — Zielonogórski

3) følgende distrikter i Kujawsko-Pomorskie-provinsen: — Mogileński — Żniński

5. Tilknytning til det geografiske område

»Kiełbasa biała parzona wielkopolska« skiller sig ud på grund af dens særlige kvaliteter og omdømme.

Wielkopolska har altid været kendt for sin svineavl og for at være en stor producent af svinekød, og derfor blev der lavet svinekødsprodukter til mange særlige lejligheder såsom bryllupper, dåb, de første messer, årsdage, høstfester osv., hvor »kiełbasa biała parzona wielkopolska« var en særlig delikatesse. Pølsen var også populær, fordi det ikke tog lang tid at lave den og på grund af dens friskhed.

Reglerne for at fremstille fersk — og efterfølgende kogt — hvid pølse (»kiełbasa biała«) i store kødindustrianlæg blev dokumenteret på grundlag af mundtlige beretninger og optegnelser indsamlet i 1950'erne. »Kiełbasa biała parzona wielkopolska«-pølsens særlige kvaliteter og karakter blev først defineret nærmere i 1990'erne, da der blev afholdt konkurrencer i tiden før påske, hvor denne pølses særlige egenskaber blev klart fastlagt. Konkurrencerne blev organiseret af håndværkskammeret, slagterlavet og forskere fra det daværende landbrugsakademi i Poznań og fra sektorinstituttet. Mange producenter af »kiełbasa biała parzona wielkopolska« deltog altid i konkurrencen. Arrangørerne af konkurrencen uddelte hvert år certifikater til producenter, hvis »kiełbasa biała parzona wielkopolska« opfyldte forbrugernes forventninger, og som blev fremstillet i overensstemmelse med forventningerne hos kendere af pølseprodukter af svinekød.

Der har eksisteret kogte pølser i Tyskland, Polen, Tjekkiet og Slovakiet siden det 19. århundrede. Der blev brugt forskellige opskrifter, og disse findes stadig i nationale kogebøger. Disse pølser omfattede, ud over svinekød, okse- og kalvekød (i Tyskland, Tjekkiet og Slovakiet) eller lam. Der blev også anvendt forskellige krydderier såsom paprika, løg og lokale urter. De opskrifter, der blev anvendt i de polske jordbesiddelser, varierede også afhængigt af, om der var oksekød, kalvekød og lam til rådighed. Der blev ofte anvendt saltet kød af hensyn til holdbarheden. I Wielkopolska har man bevaret reglen om, at pølsen kun kan fremstilles af svinekød. Dertil kommer, at pølsen er unik, eftersom den er fremstillet af fersk kød, som er kølet, men ikke saltet. De eneste krydderier, der anvendes, er salt, peber, hvidløg og merian, som er dominerende. Den intense grå farve er et andet særligt kendetegn ved dette svinekødsprodukt. Umiddelbart efter kogningen er dens farve hvidlig, deraf navnet »kiełbasa biała parzona wielkopolska«. De få krydderier resulterer i en aromaprofil, der fremhæver merianen, som dyrkes i hele Wielkopolska. De særlige kendetegn for »kiełbasa biała parzona wielkopolska«, der adskiller den fra andre kogte hvide pølser, beror på, at i henhold til opskriften på hvide pølser offentliggjort af Centralorganisationen for Kødindustrien i 1964 kan merian udelades efter anmodning fra kunder i det pågældende område. I Wielkopolska er hvide pølser altid blevet fremstillet med tilsætning af merian, som er et særligt kendetegn ved dette produkt og fremhæver dets tilknytning til regionen. Selv om betegnelsen »kiełbasa biała« er kendt og bruges i hele Polen, betegner den i Wielkopolska en anden, meget specifik type pølse.

Betydningen af »kiełbasa biała parzona wielkopolska« kan ses ved, at slagterne i perioden med militær undtagelsestilstand, da kød var rationeret, fik tildelt ekstra kød til at fremstille denne pølse.

»Kiełbasa biała parzona wielkopolska« blev så populær, at slagterne begyndte at fremstille den uden for højtiderne. Den blev en del af hverdagsprodukterne i svinekødsudsalgene i Wielkopolska. Den fås hele året i butikkerne og anvendes derfor på forskellige måder i madlavning. »Kiełbasa biała parzona wielkopolska« serveres nu også stegt i svinefedt med løg og fint hakkede syrlige æbler. Når den tilberedes på denne måde, spises den med kartofler og sauerkraut. »Kiełbasa biała parzona wielkopolska« er også blevet en fast del af alle sociale begivenheder eller festivaler i det fri, hvor den serveres stegt med ost eller løg og champignoner. Den kan også serveres fra grillen med syltede agurker, peberrod eller sennep. I hele Wielkopolska serveres »kiełbasa biała parzona wielkopolska« i en traditionel suppe, den såkaldte »żurek«.

En ny generation tager traditionen med »kiełbasa biała parzona wielkopolska« op, og selv om den sætter pris på pølsens smag, søger den også efter nye måder at bruge den i madlavning. Derfor kan opskrifter og tips vedrørende pølsen findes i en række magasiner. Dette viser den betydning, som »kiełbasa biała parzona wielkopolska« har for regionens indbyggere og for dens blivende omdømme.

»Kiełbasa biała parzona wielkopolska« tiltrak sig snart opmærksomhed som en regional specialitet, og pølsen er blevet en fast del af forskellige handelsmesser og festivaler. Det omdømme, som »kiełbasa biała parzona wielkopolska« har, fremgår af, at den har været til stede på de traditionelle St John's (midsommer) markeder i Poznań i 40 år. »Kiełbasa biała parzona wielkopolska« er også nu en populær specialitet, som viser sig ved, at den sælges i butikkerne hver dag og kan bruges når som helst.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

https://www.minrol.gov.pl/Jakosc-zywnosci/Produkty-regionalne-i-tradycyjne/Zlozone-wnioski-o-rejestracje-Produkty-regionalne-i-tradycyjne/OGLOSZENIE-MINISTRA-ROLNICTWA-I-ROZWOJU-WSI-z-dnia-25-listopada-2015-roku

(1) EUT L 343 af 14.12.2012, s. 1.